तो शौक के मामले में गांव के लोग कमजोर हैं लेकिन क्रिएटिव बहुत हैं. हर हाल में अपना काम बना लेने का जुगाड़ लोगों को पता है. वहां खाट बुनते हुए लोगों से लेकर खेतों में पानी लगाते हुए लोगों तक को देखकर तुम्हें आश्चर्य होगा. खेत में पानी लगाए हुए किसान कितने जतन से नाली को मुस्तैद रखता है कि सारा पानी खेत में ही जाए. और खेत के अंदर भी डिवाइडर डाल रखे होते हैं ताकि हर जगह बराबर पानी पहुंचे. मैं मिट्टी के बर्तन बनाते हुए या लोहा पीटते हुए शख्स को घंटों निहार सकता हूं. उसे देखने में सिनेमा का आनंद आता है और संगीत सा सुकून मिलता है. ये और कुछ नहीं, हमारे दिमाग की भूख है.